«Адыгэ уэрэдыжьхэр»
ЦIыху куэд хуабжьу зыщыгуфIыкIын тхылъ къыщыдэкIащ «Принт Центр» тхылъ тедзапIэм. Жылау Арсен «Адыгэ уэрэдыжьхэр» зыфIища къыдэкIыгъуэм итщ езым зэхуихьэсыжа, нотэхэр зыхуитха уэрэд 66-рэ, ахэр дискым тетхауи щIыгъущ.
Уэрэд къэс ар щIызэхалъхьам и хъыбарыр бзищкIэ (адыгэбзэкIэ, урысыбзэкIэ, инджылызыбзэкIэ) тхылъым къызэрыщыкIуэми мыхьэнэ хэха иIэщ — цIыху нэхъыбэм, хамэ лъэпкъхэм къахэкIахэри яхэту, ди блэкIам щыгъуазэ защIыфынущ.
Жылау Арсен и лэжьыгъэм ехьэлIауэ я Iуэху еплъыкIэхэр тхылъым къыщагъэлъэгъуащ щIэныгъэлIхэу, гъуазджэм, щэнхабзэм я лэжьакIуэ цIэрыIуэхэу Хъурей Феликс, ХьэIупэ ДжэбрэIил, Щомахуэ Хьэсэнбий, Шэрыб Валерэ сымэ.
«Адыгэ уэрэдыжьхэр» Iыхьибл мэхъу, уэрэдхэр зытеухуам елъытауэ зэхэдзауэ — нарт пшыналъэхэр, зауэм хуауса уэрэдхэр, лIыхъужьхэм хуауса уэрэдхэр, тхьэусыхафэхэр, гъыбзэхэр, цIыхубзхэм ягъэзащIэ уэрэдхэр, лъагъуныгъэ, гушыIэ, хьэгъуэлIыгъуэ уэрэдхэр. И купщIэкIи, и теплъэкIи узытемыукIытыхьыну тхылъыр напэкIуэцI 417-рэ мэхъу.
Мы тхылъ хьэлэмэтыр къыдагъэкIащ УФ-м и Федеральнэ Зэхуэсым ФедерацэмкIэ и Советым хэт Къанокъуэ Арсен и мылъкукIэ.
Къармэ Iэсият.
